**SPrÁva o Účasti verejnosti na Tvorbe právnych Predpisov**

Návrh nariadenia vlády Slovenskej republiky, ktorým sa ustanovuje národný zoznam území európskeho významu, obsahuje už existujúce lokal, ktoré boli schválené uzneseniami vlády Slovenskej republiky č. 239 zo 17. marca 2004, č. 577 z 31. augusta 2011, č. 495 z 25. októbra 2017 a č. 454 z 13. júla 2022.

Znenie národného zoznamu území európskeho významu pripravila Štátna ochrana prírody Slovenskej republiky v súčinnosti s Ministerstvom životného prostredia Slovenskej republiky a správami národných parkov. Údaje pre jednotlivé lokality vychádzajú z ustanovenia § 27 ods. 5 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon č. 543/2002 Z. z.“), aktuálneho parcelného stavu katastra nehnuteľností a rešpektujú aj výsledky technických rokovaní s Európskou komisiou vo vzťahu k mapovému zobrazeniu hraníc lokalít, zjednodušeniu kódov lokalít a ďalším technickým úpravám. Identifikované zmeny boli predmetom desiatok prerokovaní podľa § 27 ods. 3 zákona č. 543/2002 Z. z. v mesiacoch december 2022 – apríl 2023, ktoré viedli okresné úrady za účasti zástupcov príslušných organizácií ochrany prírody. Dotknutá verejnosť mala možnosť vyjadriť sa v rámci uvedených prerokovaní a Ministerstvo životného prostredia Slovenskej republiky zodpovedalo písomné a ďalšie podnety. Dotknuté štátne inštitúcie (ministerstvá a správcovia štátnych pozemkov) boli informované na prerokovaniach uskutočnených v apríli až v júni 2023.

Verejnosť bola o príprave návrhu nariadenia vlády informovaná aj prostredníctvom predbežnej informácie zverejnenej v informačnom systéme verejnej správy Slov-Lex <https://www.slov-lex.sk/legislativne-procesy/SK/PI/2023/129>. K informácii neboli vznesené žiadne pripomienky ani podnety.